**Manje je više**

**(Laička kolumnica [204])**

**Kako Bog pomaže?**

Na pitanje iz kolumničkog naslova raznoliko odgovaraju ovonedjeljna čitanja. U psalmu 121,6 nalazimo slikovitu tvrdnju u čiju se valjanost neprestano uvjeravamo: *Sunce ti neće nauditi danju ni mjesec noću.* U prispodobi kojom prisnažuje molitvenu *ustrajnost* (Lk 18, 1-8) Isus spominje bahatoga suca koji pomaže upornoj udovici, obranivši je da mu više ne dosađuje.

Stjecajem uzbudljivih okolnosti kadar sam na ovo svagda aktualno, oduvijek zagonetno pitanje odgovoriti poniranjem u raznovrsna iskustva što se u meni gomilaju punih šest i pol desetljeća. Hoteći ove retke prožeti doličnom vjerodostojnošću, napominjem da nastaju u ozračju moga sadašnjeg *osmišljavanja* teškoća što ih pojačano osjećam uslijed znatno izraženijeg *slabljenja sluha*, ne gubeći pritom vedrinu duha i pouzdanost u primjerenu *pomoć* što dolazi od dragoga Boga.

 Iz riznice sjećanja posežem za najstarijim upamćenim primjerom Božje pomoći koju sam oćutio prve internatske noći u Zavodu za slijepu djecu u Sarajevu. Bilo mi je nepunih sedam godina. Iz sna me probudila nužnost da hitno pronađem zahod. Zavodska baraka s dugim hodnicima još mi je bila dobrano nepoznata. Na vršcima prstiju izmilio sam na hodnik, ostavivši vrata spavaonice odškrinutima. Otprilike sam znao gdje su zahodi. Zapamtio sam: prvi je muški. Dobar *nos* nepogrešivo me doveo do cilja. Začas se našavši u spavaonici, osjetio sam silno olakšanje, znajući da je Svevišnji čuo moj djetinji vapaj: „Bože dragi, povedi me!“

 Slično je bilo i kad sam na gimnastici morao hodati po *gredi*. Čim sam zazvao Boga, sputavajućeg je straha netragom nestalo. Shvatio sam tada da *Bog pomaže*, čim se odvažim na novi korak, s vjerom da će mi pothvat uspjeti, jer provjereno znam da me Svesilni neće ostaviti na cjedilu.

Ovako vjerujem, mislim i osjećam i danas, u umirovljeničkom stavku životne simfonije. Milosrdni, svemogi Bože, jačaj u nama vjerosvijest da je tvoja božanska moć nepresušni izvor pomoći kojom *rasplinjuješ* nedjelatnu bespomoćnost.

Sead Ivan Muhamedagić